
RDA, az első új generációs katalogizálási szabvány

Az információs szektor jelenleg egyik legfontosabb – mindenki számára előnnyel járó – feladata, hogy mindenki számára egységes adatleírás valósuljon meg az együttműködés és az automatizáció előmozdítása érdekében.
Egy modern igényeknek megfelelő metaadat szabvány kidolgozásában való részvétel a könyvtárak számára is előnyös lehet. Jelenleg a könyvtári közösség meglehetősen elszigetelt a többi információelőállító közösségtől. A szabványaink és formátumaink ritkán kompatibilisek más közösségek szabványaival és formátumaival. Napjainkban a könyvtári katalógusok ugyan a weben vannak, de csak kevés ponton kapcsolódnak a web többi részéhez.
A helyzetet felmérve a Committee of Principals úgy döntött, hogy az általa fejlesztett Anglo-American Cataloging Rules újabb frissítése helyett valami teljesen mással áll elő. Kitűzött céljuk az volt, hogy megalkossák a 21. század katalogizálási szabványát. Ami – mivel együttműködik a legújabb generációs webes fejlesztésekkel – kimozdíthatja a könyvtári katalógusokat az elzártságból. Ez a szabvány a Resource Description and Access (RDA) nevet kapta.
A fejlesztéskor kitűzött célok között voltak, hogy a kész adatrögzítési szabvánnyal bármely forrás leírható legyen függetlenül annak formátumától. A szabvány használható legyen különféle rendszerekeben, metaadatsémákban. Bár elsősorban könyvtári környezetet figyelembevéve dolgozták ki, fontosnak tartották, hogy a szabvány más közösségek számára is hasznosítható legyen.
Dolgozatomban bemutatom az RDA legfontosabb újításait és kitérek a szakmai közösségek reakciójára vele kapcsolatban. Azt vizsgáltam, hogy az RDA adatintegráció szemponjából hoz-e valami előrelépést a jelenleg létező szabványokhoz képest. A vizsgálatom során az RDA első, a nagyközönség elé tárt tervezetből indultam ki, de megnézetem az RDA Toolkit-et is, ami a tervezet folyamatosan frissített online változata. Emellett megnéztem az RDA-ra tett szakmai reakciókat is.
A viszgálat során az a vélemény alakult ki bennem, hogy az RDA-ban megvan a lehetőség, hogy előremozdítsa az adatintegrációt, de hogy ez a lehetőség a gyakorlatban is megvalósul-e az még jelenleg nem megállapítható.



